Egy hétvége Londonban: két lövöldözés, három késelés - 888.hu
london, nagy-britannia, erőszak, közbiztonság
2018. június 4. 06:38
LONDON, 6:38
Pokoli hétvégén vannak túl a londoniak, már pénteken kora hajnalban, helyi idő szerint 3:36 körül egy megkéselt férfihez riasztották a rendőröket. A 30 éves férfit egy dél-londoni kórházba szállították, és egy 29 éves gyanúsítottat őrizetbe vett a rendőrség. Ez még csak a kezdet: egy másik férfit helyi idő szerint este 20:10-kor késeltek meg London délkeleti részén, a szúrások a mellkasát érték. A kiérkező rendőrök azonnal kórházba szállították, és egy 23 éves gyanúsítottak őrizetbe vettek.
Alig 20 perc telt el, és újabb "incidensre" került sor: egy férfire géppisztolyból leadott golyózápor hullott este 20:34-kor. Szemtanúk beszámolói szerint autójában ült, amikor összetűzésbe keveredett a lövöldözővel, aki aztán 17 lövést (!) adott le fegyveréből. A sofőrt szintén kórházba szállították.
Sajnálatos módon szombaton is bőven akadt teendője a rendőrségnek. Szombat este nyolc óra körül riasztották a hatóságokat egy lövöldözéshez, ahol igazi horror fogadta a rendőröket. A két áldozat közül az egyiket ugyanis arcán érte a lövés. Olyan súlyos sérülése volt, hogy mentőhelikopterrel kellett kórházba szállítani. A férfi jelenleg is küzd az életéért.
Alig egy órával e lövöldözés előtt egy késelésről is értesítették a rendőröket. Egy negyvenes éveiben járó férfit a Greenwich vasútállomáson támadtak meg ismeretlenek, kórházba szállították, de állapotáról egyelőre nem áll rendelkezésre bővebb információ.
Az első két késelést leszámítva letartóztatások nem történtek.